**Tikkurila ja BoKlok yhteistyöhön**

Tikkurila on aloittanut yhteistyön Skanskan ja IKEA:n kehittämän BoKlok-konseptin kanssa. Yhteistyön tuloksena Tikkurila ja BoKlok ovat luoneet Suomen BoKlokille oman ulkovärikartan. Kartassa on neljä värimaailmaa, joista suunnitteluvaiheessa valitaan sijaintiin ja ympäristöön sopivin vaihtoehto.

Suunnittelun tuloksena syntyneet väriyhdistelmät ovat nimeltään Tammisaari, Vimmerby, Bergen ja Inari.

”Huvikumpumainen Tammisaari luottaa leikkisään valkoisen ja kirkkaiden sävyjen yhdistelmään. Vimmerbyn perinteinen väripaletti sai identiteettinsä luonnonläheisenä vaihtoehtona moderniin ympäristöön. Tummanpuhuva Bergen tuo puolestaan hyvin esille nykyarkkitehtuurin muotokielen ja sopii hyvin sekä urbaaniin että luonnonmukaiseen maisemaan. Inarin sävylliset harmaat tuovat hienosti eloa kaupunkimaiseen maisemaan olematta tylsiä”, kuvailee Tikkurilan designpäällikkö **Marika Raike**.

”Selkeä värikartta on osa BoKlok-designia. Uskon, että uudistus myös sujuvoittaa yhteistyötä kuntien kanssa, koska nyt voimme helposti ja yksiselitteisesti näyttää miltä BoKlok-talot näyttävät ulkoapäin. Rakennusvaiheessa tuotannon kannalta on helppoa, kun värimaailma on yhtenäinen ja selkeästi määritelty”, kertoo BoKlokin Suomen maajohtaja **Susanna Sucksdorff**. ”Yhteistyö Tikkurilan kanssa on tärkeä osa BoKlok-kotien hyvän suunnittelun ja designin näkökulmaa. Kohtuuhintaisuus ja design eivät ole toistensa vastakohtia.”

BoKlok-talojen julkisivujen maalaamisessa käytetään Tikkurilan vesiohenteista Ultra Pro tai Ultra Classic -talomaalia. Puupohjaiset tilaelementit käsitellään tehtaalla sertifioidun prosessin mukaisesti. Tikkurilan maalaamiseen ja väreihin liittyvät asiantuntijapalvelut ovat sekä rakennuttajan että asukkaiden käytössä.

Ensimmäinen uuden värikartan mukainen kohde tulee Helsingin Siltamäkeen, jonne on suunnitteilla As. Oy Helsingin Peikonpuisto. Peikonpuiston väritys on nimeltään Bergen. Talot ovat tummia ja tehostevärinä on kuultomaalattu punaruskea tai kellanruskea.

BoKlok-konseptin ovat kehittäneet yhteistyössä Skanska ja IKEA 1990-luvun puolivälissä. Konsepti yhdistää hyvät lähipalvelut, kohtuulliset asumiskustannukset ja hyvin mietityt tilaratkaisut. Suomessa BoKlok-konseptiin kuuluu se, että taloyhtiön pihapiirissä on yhteinen sauna sekä mahdollisuus viljelyyn.

[Video väriyhdistelmistä](https://youtu.be/3-kzXwU1YQE)

[Linkki kuvakoriin](http://213.138.147.67/tikkurila/Login.jsp?colID=KK1DbXOI)

[Lisätietoa Tikkurilan Ultra Classic -talomaalista](http://www.tikkurila.fi/kotimaalarit/tuotteet/ultra_classic)

[Lisätietoa Tikkurilan Ultra Pro -talomaalista](http://www.tikkurila.fi/teollinen_maalaus/tuotteet/ultra_pro)

**Lisätietoja:**

Tikkurila Oyj, designpäällikkö Marika Raike, puh. 040 584 3353, marika.raike@tikkurila.com

Tikkurila Oyj, asiakasryhmäpäällikkö Matti Vahteristo, puh. 0400 600 804, matti.vahteristo@tikkurila.com

Skanska Kodit, maajohtaja Susanna Sucksdorff, puh. 050 576 7700, susanna.sucksdorff@skanska.fi

Tikkurila on johtava maalialan ammattilainen Pohjoismaissa ja Venäjällä. Olemme perinteikäs suomalainen yritys, joka toimii nykyään 16 maassa. Laadukkaiden tuotteiden ja kattavien palvelujen avulla varmistamme markkinoiden parhaan käyttäjäkokemuksen. Kestävää kauneutta vuodesta 1862.